Folketing
2011-04-28

Tak, vi tager også lige det sidste med, når muligheden er til stede. Det er nemlig fuldstændig korrekt, at dansk landbrug er voldsomt gældsplaget i øjeblikket, og derfor er det jo også utrolig vigtigt, at man ikke lægger alle de byrder ned over landbruget. Derfor har vi også sagt, at der er nogle miljømål, som vi gerne vil nå. Det er vi fuldstændig enige om. Men man har udsat nogle af tingene, simpelt hen fordi landbruget ikke kan magte det rent økonomisk i øjeblikket. Der er jo ingen tvivl om, at de samarbejdspartnere, som De Radikale har valgt på de områder, ikke ønsker at udsætte noget. Der ønsker man at påføre landbruget de her voldsomme udgifter uden hensyntagen til, hvad det er for en tilstand, dansk landbrug er i i øjeblikket. Man ønsker også, som det tidligere er blevet sagt, at rulle de jordskattelettelser, vi har givet landbruget, tilbage. Vi har givet dem, netop for at landbruget kunne overleve i den svære situation, landbruget er i. Jeg kan godt bekræfte, at jeg ikke er uenig i, at landbruget jo selv har sat sig i den situation, det nu står i. Men man kan vende det om og sige, at hvis nu landbruget falder sammen, så er der i hvert fald en hel del andre, der kommer til at betale regningen. Vi skal jo ikke glemme, at dansk landbrug og fødevareproduktion står for 20 pct. af den eksport, som vi har i Danmark, og det bidrager altså væsentligt til kassen.